Kleuter gebyt toe hond skrik | Maroela Media
'n Hond het Nicolette du Toit (2) in haar gesig gebyt. (Foto: Facebook)
'n Kleuter van Rustenburg wat Dinsdag deur 'n hond in die gesig gebyt is, sterk steeds aan in 'n hospitaal op dié dorp.
Nicolette du Toit (2) is Dinsdagmiddag deur haar oupa se staffie in die gesig gebyt terwyl sy saam met haar ma daar gekuier het. "Ek het met my vrou (Lize-Marie) op die foon gepraat toe ek 'n snaakse gil hoor, een van daai gille waar jy dadelik weet daar is fout. Iets van Nicolette en die hond," het Hanno du Toit, Nicolette se pa, gesê.
"Ek sit hóé ver weg en ek hoor die hond byt my kind in die gesig en ek is magteloos. Sy is gewoond daaraan om met die kat te speel en ek dink sy het dalk met die hond probeer speel," het hy gesê.
Die hond het Nicolette aan haar gesiggie gegryp, maar dadelik gelos toe Lize-Marie vir hom geskree het. "Die hond het waarskynlik gebyt omdat hy geskrik het. Hy het dadelik gelos. Dis 'n liefdevolle hond en hy is baie gehoorsaam. Dit was 'n ongeluk," het Du Toit gesê.
Nicolette is inderhaas na die Life Peglerae-hospitaal geneem, waar Du Toit aanvanklik net 'n gedeelte van die vereiste koste vir behandeling betaal het. Die Du Toits het nie 'n mediese fonds nie en steier onder die koste verbonde aan Nicolette se behandeling.
Boonop is dit nog onseker watter opvolgoperasies of ‑behandeling sy gaan benodig. "Mense ondersteun ons geweldig. Ons vriende en familie het die woord versprei – ons het niks gevra nie – maar mense bid en help waar hulle kan," het Du Toit gesê.
Nicolette is deur die gesig gebyt en haar kakebeen en tong is onder meer ernstig beseer. Die wonde is reeds tydens 'n operasie geheg. Volgens Du Toit kry Nicolette nog gereeld koors en haar ogies is steeds toegeswel. Die swelling moet eers sak voor dokters enige verdere skade kan bepaal.
Nicolette is egter wakker en het vandag self regop gesit, haar tong beweeg en selfs probeer opstaan. Sy sukkel nog om haar oë oop te maak en probeer volgens haar pa die pleisters aftrek en steke uithaal. "Dink net hoe frustrerend dit is. Jy wil opstaan, maar jy kan nie," het Du Toit gesê.
'n Facebookinskrywing van Lize-Marie du Toit, Nicolette se ma.
Hy vertel Nicolette is 'n besige en vrolike kleuter, selfs besiger as haar ouer boetie F.W. (4). Hy word in dié stadium deur sy grootouers versorg, terwyl die egpaar na Nicolette in die hospitaal omsien. Du Toit sê sy seuntjie word in die nag wakker en sê dan vir sy ouma dat die hond sy sussie seergemaak het.
Lize-Marie doen administratiewe werk by die Gereformeerde Kerk Swartruggens en Hanno werk in die private sektor.
"'n Mens weet êrens in jou lewe gaan jou kinders seerkry, maar dié het ek nie verwag nie. Ek het twee dae laas ordentlik geslaap."
Op 'n vraag oor die pad vorentoe, bly Du Toit stil. Dan antwoord hy: "Jy het my stom. Ek weet nie hoe om te antwoord nie…"
Nicolette du Toit (2), nadat 'n hond haar gebyt het. (Foto: Facebook)
beseer byt hond In die nuus Rustenburg
Ek is in tweestryd met my gevoelens hier……ek is 'n diereliefhebber, maar ek is ook lief vir my kinders. Wat sou ek doen as dit my "liefdevolle" hond of my ouers se "liefdevolle" hond was wat my kind so moes gryp? Ek weet nie………ongeag wat ookal die rede is, mens los nooit, nooit, nooit jou klein kindjie alleen met diere nie, nie eens as jy die diere ken nie…….diere is baie onvoorspelbaar. Sterkte vorentoe.
Ai siestog. Die arme kind. Baie sterkte vir almal betrokke. 'n Ongeluk gebeur tog so vinnig. Hoop sy herstel 100%.
Baie sterkte ,pragtige kind.
Aan die Mamma en Pappa. My gesig is verskeur deur 'n hond toe ek 8 jaar oud was. Ek was oor die 5 ure in teater om dit reg te maak en alles te heg. Dit het ook nie goed gelyk nie en ek onthou dit tot vandag toe, maar die dokters van vandag is goed. Die herstel pad vat tyd, maar vandag kan jy nie die merke in my gesig sien nie. Julle Prinses is baie jonk en haar velletjie groei. Haar gesiggie sal mooi genees. Dink aan julle en bid vir julle. xx
Siestog. Julle verstaan dit so mooi, die honde is nie altyd die aggressors nie .. ek hoop die pragtige meisiekind herstel ten volle en dat sy weer saam met die diere kan speel .. sy lyk na 'n pragtige liewe kind . julle hanteer dit baie goed . BAIE STERKTE vir julle almal .. en dankie vir almal wat finansiele hulp aanbied.